Stakers ontwrig gesondheidsdienste op talle plekke(Foto: National Education Health and Allied Workers’ Union/Facebook) Bedrywighede by verskeie openbare hospitale landwyd is Maandag erg ontwrig toe die vakbond Nehawu met ŉ nasionale staking begin het. Nehawu is een van die vakbonde betrokke in ŉ loongeskil met die regering. Die departement van staatsdiens en administrasie bied ŉ salarisverhoging van 4,7% aan, terwyl vakbonde salarisverhogings van tussen 10% en 12% eis. (Foto: National Education Health and Allied Workers’ Union/Facebook) Die staking volg ten spyte van ŉ dringende interdik wat die departement Saterdag teen Nehawu bekom het om die protes te stuit. Die departement het op 24 Februarie ŉ kennisgewing oor die beplande staking ontvang. Nehawu het aangedui dat hy teen die interdik gaan appelleer. Volgens hom beteken dit die hofbevel word opgeskort en kan daar met die protesoptrede voortgegaan word totdat die appèlaansoek afgehandel is. Betogings is vandag (Maandag) buite verskeie hospitale en distrikskantore in onder meer Gauteng, Noordwes en die Vrystaat aangemeld. Betogers in Bloemfontein het omstreeks 09:00 chaos by die Pelonomi-hospitaal veroorsaak toe stakende lede van Nehawu glo pasiënte, gesondheidsdienspersoneel en ander diensverskaffers toegang tot die perseel geweier het. Drie mense is in verband met hierdie ontwrigting in hegtenis geneem. Volgens lt.kol. Thabo Covane, polisiewoordvoerder, is die drie vermeende betrokkenes, onderskeidelik 29, 51 en 42 jaar oud, omstreeks 10:30 naby die hospitaal se hoofingang in boeie geslaan. Hulle sal binnekort in die Bloemfontein-landdroshof verskyn op aanklag van onder meer openbare geweld. Die Mofumahali Manapo Mopeli- en Elizabeth Ross-hospitaal in QwaQwa, die Fezi Ngubentombi-hospitaal in Sasolburg en die Boitumelo-hospitaal in Kroonstad is ook deur stakers ontwrig. (Foto: National Education Health and Allied Workers’ Union/Facebook) In Gauteng is die Chris Hani Baragwanath-hospitaal, die Leratong-hospitaal en die Tembisa-hospitaal ook ontwrig. In die Wes-Kaap is die Khayelitsha-hospitaal ontwrig en stakers het glo ook moles gemaak by die Tshepong- en Moses Kotane-hospitaal in die Noord-Kaap. Hospitale in Kimberley en Upington is ook deur die stakings geraak. Die departement van gesondheid het sy kommer oor die ontwrigtings by die hospitale te kenne gegee. Volgens Foster Mohale, woordvoerder van die departement, werk die departement saam met provinsiale gesondheidsowerhede en die polisie om die stakings te monitor en vinnig in te gryp om te verhoed dat die optrede enige uitwerking op die lewering van gesondheidsdienste het.